Thorkild B. Fransgaard (FRI), 2000-10-27:
Frihed 2000 har ikke været med til at støtte lovforslaget om indførelse af grønne regnskaber.
Men nu er de grønne regnskaber kommet, og vi tror ikke på, at de kan afskaffes, ikke på nuværende tidspunkt.
Men vi er stadig væk af den opfattelse, at det er en fejl, de blev indført.
Jeg ved godt, at det nu siges fra mange sider, også i mange rapporter, at det har været en succes.
Jeg vil gerne spørge om, hvem det har været en succes for.
Jeg ved godt, at der er nogle i toppen af dansk erhvervsliv, der udtaler, at der er nogle erhverv, der får glæde af det.
Det skal jeg selvfølgelig heller ikke kunne afvise, men jeg stiller mig tvivlende over for, hvor stor en promille det drejer sig om.
Men det har været en succes for bureaukratiet, det har været en succes for, at der rigtigt er blevet sat gang i, at der er nogle, der udfylder nogle papirer, og det har været en succes for det offentlige, så de måske kan få lidt mere kontrol med virksomhederne.
Vi er af den opfattelse, at virksomhederne hver eneste dag og i mange år har kæmpet for at bruge så lidt råmateriale som muligt, bruge så lidt energi som muligt, bruge så lidt olie som muligt, og så lidt - noget, der altid
bliver nævnt - kemiske stoffer som overhovedet muligt
Det koster så mange penge, at der ikke er én, der bruger ét gram mere, end det er nødvendigt.
Der er ingen diskussion om det, hvad enten man kan lide det eller ej.
Sådan er samfundet, men det er ikke det, der er tale om, for det er en helt anden lovgivning.
Men at virksomhederne skal lave det kæmperegnskab for noget, der er lovligt, er simpelt hen spild af tid.
Og man kan også sige, hvis man læser imellem linjerne, og det skal man jo gøre, at det står faktisk i bemærkningerne, at vi har fuldstændig ret, på den måde jeg læser det.
Der står jo, at der faktisk ingen væsentlig efterspørgsel har været efter de grønne regnskaber, for det er det, der er tilfældet.
Men lad os nu komme frem til selve ændringen, der er tale om her, nemlig den store udvidelse af ministerbeføjelsen til at bestemme, hvor mange der kan være med, men også, hvad regnskabet skal indeholde.
Med min baggrund, og som jeg læser det, finder jeg, at det faktisk er umuligt.
Hvordan i alverden skal en virksomhed sørge for, at i den virksomheds grønne regnskab skal der også indgå, hvad en underleverandør gør for miljøet, og dens eventuelle regnskab? Nu er det jo sådan med underleverandører - i hvert fald inden for den gren, jeg kender, men jeg kan ikke sige det generelt - at de fleste underleverandører kommer fra østeuropæiske lande eller nogle lande, der overhovedet ikke har nogen miljøpolitik.
Kan den danske virksomhed så forfølges ved ikke at undersøge det?
Det kan ikke lade sig gøre.
En anden ting er - jeg skal nok stoppe, men det er to væsentlige ting - at man tænker på, at al transport også skal ind i sådan et grønt regnskab.
Jeg tænker på de virksomheder, der eksporterer.
Er det meningen, at det skal ind i det grønne regnskab?
Det kan ikke lade sig gøre, der er ingen andre ude i verden med grønne regnskaber end danskerne, i hvert fald ikke i den grad, vi har.
Hvordan skal en virksomhed kunne stå til ansvar for sådan noget? Og så den sidste ting.
Det er nok igen også mere fra den side, jeg ser det.
Der bliver en større sammenkædning imellem årsregnskabet og de grønne regnskaber.
Kort fortalt bliver det jo sådan, at når man laver grønt regnskab, ja, så skal det sendes ind til en myndighed, som skal kommentere eller godkende det, og så skal det tilbage og sendes til Erhvervs- og Selskabsstyrelsen sammen med årsregnskabet.
Hvis så det ikke er helt i orden eller ikke er godkendt, jamen så kan Erhvervs- og Selskabsstyrelsen jo ikke godkende årsregnskabet, og så kører det virkelig stærkt med, at en virksomhed får problemer.
Det er selvfølgelig bare for at nævne det.
Med hensyn til dem, der har forskudt regnskabsår, står der godt nok i bemærkningerne, at det kan klares ved, at man omlægger sit regnskabsår til at følge kalenderåret.
Det lyder meget enkelt, men det vil tage mange halve timer at forklare, at så enkelt er det ikke.
Det vil koste virksomhederne så store summer, at det ikke kan lade sig gøre.
Der er så meget i det her, at vi vil stemme imod det, men jeg synes alligevel, at jeg gerne vil være med til at snakke om nogle af de ting her i udvalget.